cometadata/datacite-titles-descriptions-related-identifiers huggingface dataset:
DOI: 10.14457/cu.the.2010.1586
title: การประเมินผลของยาซิงค์อะมิโนเอซิดคีเลตร่วมกับการใช้ 0.025% เทรทิโนอินชนิดครีมในการรักษาสิวระดับปานกลาง : การศึกษาแบบสุ่ม เปรียบเทียบกับกลุ่มควบคุมโดยปิดสองข้าง

description: ที่มา : การรักษาสิวระดับปานกลางโดยใช้ยากลุ่มเตตราซัยคลิน หรือ อิริทโทรมัยซินรูปแบบรับประทานอาจทำให้เกิดปัญหาการดื้อยาปฏิชีวนะ จึงมีการใช้ซิงค์ซอลต์ในการรักษาสิวเนื่องจากมีกลไกในการป้องกันการเกิดสิวหลายด้านทั้งในสิวอุดตันและสิวอักเสบ ในปัจจุบันยังไม่มีการศึกษาประสิทธิภาพของยา ซิงค์อะมิโนเอซิดคีเลต รูปแบบรับประทานในการรักษาสิวระดับปานกลางซึ่งสามารถถูกดูดซึมได้มากกว่าและมีผลข้างเคียงน้อยกว่าซิงค์ซอลต์ วัตถุประสงค์ : เพื่อประเมินประสิทธิภาพของ ซิงค์อะมิโนเอซิดคีเลตร่วมกับ 0.025% เทรทิโนอิน ครีม ในการรักษาสิวระดับปานกลาง วิธีการศึกษา : อาสาสมัคร 70 รายที่มีสิวความรุนแรงระดับปานกลางจะได้รับการสุ่มเพื่อได้รับยา ซิงค์อะมิโนเอซิดคีเลต (75 มก. ต่อเม็ด) 225 มก. ต่อวันร่วมกับ 0.025% เทรทิโนอิน ครีม หรือยากลุ่มควบคุมร่วมกับ 0.025% เทรทิโนอินชนิดครีม ทาก่อนนอนเป็นระยะเวลา 3 เดือน ประเมินความรุนแรงของสิวโดยนับจำนวนสิวแต่ละชนิดได้แก่ closed comedones, open comedones, papule, pustule และ nodule บันทึกภาพด้วยเครื่อง VISIA ก่อนให้การรักษาและหลังการรักษาสัปดาห์ที่ 4, 8 และ 12 รวมทั้งประเมินความพึงพอใจของเรื่องความรุนแรงของสิว ความมันบนใบหน้า และผลข้างเคียงที่อาจเกิดขึ้นจากยาโดยอาสาสมัคร ผลการศึกษา : การใช้ซิงค์อะมิโนเอซิดคีเลต ร่วมกับ 0.025% เทรทิโนอินครีมมีประสิทธิภาพในการลดจำนวนสิวชนิด closed comedones, open comedones, papule, pustule หรือ nodule ไม่แตกต่างจากยาหลอกร่วมกับ 0.025% เทรทิโนอินครีม (p value &gt; 0.05, ANCOVA) การประเมินผลทางคลินิกโดยแพทย์ผิวหนัง 3 ท่านประเมินภาพถ่ายของผู้เข้าร่วมวิจัย ไม่พบความแตกต่างอย่างมีนัยสำคัญเมื่อเปรียบเทียบกับกลุ่มควบคุมหลังจากได้รับการรักษา 12 สัปดาห์ (p value &gt; 0.05, Mann-Whitney U test) จำนวนเชื้อโพรพิโอนิแบคทีเรียม แอคเน ระหว่าง 2 กลุ่มไม่แตกต่างอย่างมีนัยสำคัญหลังการรักษา 12สัปดาห์ ถึงแม้ว่าค่าเฉลี่ยระดับซิงค์ในเลือดในกลุ่มที่ได้รับซิงค์อะมิโนเอซิดคีเลตจะมากกว่ากว่ากลุ่มควบคุมอย่างมีนัยสำคัญทางสถิติหลังได้รับยา 12 สัปดาห์ (p value &lt; 0.05) สรุปผลการศึกษา : ซิงค์อะมิโนเอซิดคีเลตและ 0.025% เทรทิโนอิน ครีม มีประสิทธิภาพไม่เหนือไปกว่ายาหลอกร่วมกับ 0.025% เทรทิโนอินครีมในการลดจำนวนสิงชนิด closed comedones, open comedones, papule, pustule หรือ nodule ในผู้ป่วยสิวระดับปานกลางอายุ 18-25 ปี หลังการรักษาเป็นเวลา 12 สัปดาห์ คำสำคัญ : ซิงค์อะมิโนเอซิดคีเลต, ซิงค์, สิว
DOI: 10.14457/cu.the.2010.1587
title: การพัฒนาเครื่องมือประเมินพฤติกรรมการดูแลอย่างเอื้ออาทรทางการพยาบาลโดยใช้เทคนิคการสัมภาษณ์เชิงปัญญา

description: การวิจัยครั้งนี้มีวัตถุประสงค์เพื่อ 1) พัฒนากระบวนการสัมภาษณ์เชิงปัญญาสำหรับเก็บรวบรวมข้อมูลด้านการดูแลอย่างเอื้ออาทรทางการพยาบาล 2) ศึกษาคุณลักษณะและองค์ประกอบของการดูแลอย่างเอื้ออาทรทางการพยาบาลในบริบทของสังคมไทย 3) พัฒนาเครื่องมือประเมินพฤติกรรมการดูแลอย่างเอื้ออาทรทางการพยาบาลโดยใช้เทคนิคการสัมภาษณ์เชิงปัญญา และ 4) ตรวจสอบคุณภาพของเครื่องมือที่พัฒนาขึ้น กลุ่มตัวอย่างในการวิจัย คือ ผู้ที่อยู่ในบริบทของการดูแลอย่างเอื้ออาทร ได้แก่ ผู้ป่วย/ญาติ พยาบาล อาจารย์พยาบาล และนักศึกษาพยาบาล จำนวนรวมทั้งสิ้น 1,092 คน วิเคราะห์ข้อมูลด้วยการวิเคราะห์เนื้อหา สถิติบรรยาย ตรวจสอบคุณภาพเครื่องมือด้วยการวิเคราะห์ความเที่ยง ความตรงเชิงเนื้อหา ความตรงตามเกณฑ์สัมพันธ์และความตรงเชิงโครงสร้าง ผลการวิจัยที่สำคัญสรุปได้ว่า 1 ผลการสัมภาษณ์เชิงปัญญา (นัยยะที่1) ได้ข้อสรุปองค์ประกอบจำนวน 4 ด้าน คือ 1) การมีสัมพันธภาพต่อผู้ป่วย 2) ความเมตตากรุณา 3) การเคารพและให้เกียรติผู้ป่วย และ4) ความรู้และความสามารถเชิงวิชาชีพ 2. ผลการสัมภาษณ์เชิงปัญญา (นัยยะที่2) ได้เปลี่ยนคำว่า “ปฏิบัติการพยาบาล” เป็น “การดูแล” และตัดข้อคำถามในเครื่องมือฉบับร่างออกจำนวน 3 ข้อ 3. เครื่องมือฉบับสมบูรณ์ มีจำนวน 24 ข้อ ลักษณะเป็นมาตรวัดแบบลิเคิร์ต สเกล 5 ระดับ 4. ผลการตรวจสอบความเที่ยงแบบความสอดคล้องภายในได้ ค่าสัมประสิทธ์แอลฟาของครอนบาค เท่ากับ 0.837 และความเที่ยงรายองค์ประกอบ มีค่าอยู่ระหว่าง 0.362-0.820 5. ผลการตรวจสอบความตรงตามเนื้อหา ได้ IOC เฉลี่ย เท่ากับ 0.79 และ IOC รายข้อมีค่าอยู่ระหว่าง 0.44 - 1.00 6. ผลการตรวจสอบความตรงตามเกณฑ์สัมพันธ์กับเครื่องมือเกณฑ์จำนวน 2 ฉบับ พบค่าสัมประสิทธิ์สหสัมพันธ์แบบเพียร์สันเท่ากับ 0.909 และ 0.881 มีนัยสำคัญทางสถิติที่ระดับ 0.01 7. ผลการวิเคราะห์องค์ประกอบเชิงสำรวจ ได้องค์ประกอบของการดูแลอย่างเอื้ออาทรทางการพยาบาลจำนวน 6 องค์ประกอบดังนี้ 1) การสร้างสัมพันธภาพ (6 ข้อ) 2) ความสามารถและทักษะเชิงวิชาชีพ (6 ข้อ) 3) ความเมตตากรุณาและความเห็นอกเห็นใจ (4 ข้อ) 4) การให้คำแนะนำที่ครอบคลุมทั้งกายและใจ (3 ข้อ) 5) การใส่ใจอย่างแท้จริง (3ข้อ) และ 6) การเคารพความเป็นบุคคลของผู้ป่วย (2 ข้อ) 8. การตรวจสอบความตรงเชิงโครงสร้าง ด้วยการวิเคราะห์องค์ประกอบเชิงยืนยันแบบสองขั้นตอน พบว่า โมเดลการดูแลอย่างเอื้ออาทรทางการพยาบาล มีความสอดคล้องกลมกลืนกับข้อมูลเชิงประจักษ์ (X2 = 240.75, df = 207, p = .054,GFI= 0.96 AGFI= 0.95 RMSEA= 0.017 RMR= 0.023)
DOI: 10.14457/cu.the.2010.1588
title: การจัดการขยะภายในแหล่งท่องเที่ยว: กรณีศึกษาพิพิธภัณฑ์เมืองโบราณ จังหวัด สมุทรปราการ

description: พิพิธภัณฑ์เมืองโบราณ สมุทรปราการ เป็นสถานที่ท่องเที่ยวเชิงวัฒนธรรม มีพื้นที่ กว่า 600 ไร่ มีปัญหาขยะที่เกิดจากนักท่องเที่ยวจำนวนมาก ปัจจุบันใช้วิธีว่าจ้างเอกชนมาเก็บขยะ จึงมีวัตถุประสงค์หาแนวทางจัดการขยะที่เหมาะสม โดยศึกษาลักษณะขยะที่มีอยู่ในปัจจุบัน กระบวนการจัดเก็บ โดยวิธีการสำรวจ และค้นคว้าเอกสารที่เกี่ยวข้อง พิพิธภัณฑ์เมืองโบราณ แบ่งพื้นที่ตามลักษณะภูมิภาค เป็น 7 พื้นที่ ได้แก่ หน้าเมืองโบราณ (มีถังขยะ 23 ถัง) ภาคใต้ (มีถังขยะ 26 ถัง) ปลายนา (มีถังขยะ 27 ถัง) ภาคเหนือ (มีถังขยะ 20 ถัง) ภาคตะวันออกเฉียงเหนือ (มีถังขยะ 29 ถัง) ภาคกลาง (มีถังขยะ 14 ถัง) ตลาดน้ำ (มีถังขยะ 31 ถัง) รวมถังขยะทั้งหมด 170 ถัง เอกชนจะเข้ามาเก็บขยะให้ในทุกๆวัน ช่วงเวลา 07.30-09.00 น. ใช้พาหนะ คือรถกระบะ 1 คัน เป็นการเก็บขยะแบบเทรวมลงในกระบะ และนำออกไปจากพื้นที่ เสียค่าใช้จ่าย 32,000 บาท ต่อเดือน พบว่า ปริมาณขยะรวมมีประมาณ 1,058 กก/วัน พบว่า เศษอาหาร ปริมาณ 308.43 กก. ขวดแก้ว 216.95 กก. ขวดพลาสติก 198.33 กก. กระดาษ 133.57 กก. กระป๋อง 103.61 กก. และ ถุงพลาสติก 97.95 กก. ดังนั้นจากการศึกษา แนวทางจัดการขยะต้องมีถังขยะแบบแยกขยะ 6 ประเภท เพื่อช่วยในการคัดแยกขยะโดยถังขยะจะสัมพันธ์กับประเภทขยะจากแหล่งกำเนิดขยะและใช้เจ้าหน้าที่ภายในจัดเก็บขยะทีละประเภท เพื่อรวมขยะแต่ละประเภทนำไปขาย จะได้รายได้เป็นจำนวนเงิน 3,218.73 บาทต่อเดือน การคัดแยกขยะ สามารถลดค่าใช้จ่ายลงได้ถ้ามีการเปลี่ยนวิธีการเก็บขยะ โดยคัดแยกขยะตั้งแต่ต้นทาง และนำไปขายยังมีรายได้เข้าสู่พิพิธภัณฑ์เมืองโบราณ
DOI: 10.14457/cu.the.2010.1589
title: การเปรียบเทียบผลฉับพลันของการนวดไทยราชสำนัก การนวดไทยเชลยศักดิ์และการนวดแบบผสมผสานที่มีต่อความวิตกกังวลของผู้สูงอายุ

description: การวิจัยครั้งนี้มีวัตถุประสงค์เพื่อเปรียบเทียบผลฉับพลันของการนวดไทยราชสำนัก การนวดไทยเชลยศักดิ์และการนวดแบบผสมผสานที่มีต่อความวิตกกังวลของผู้สูงอายุ กลุ่มตัวอย่างที่ใช้ในการศึกษาครั้งนี้คือ ผู้สูงอายุ เพศหญิง จำนวน 12 คน ณ ศูนย์บริการสาธารณสุข 16 ลุมพินี สำนักอนามัย กรุงเทพมหานคร ใช้การสุ่มแบบอิสระ ทั้ง 12 คน ซึ่งได้รับการนวดจนครบทั้ง 5 โปรแกรม ภายใน 5 สัปดาห์ ใช้เวลาในการทดลองสะสมรวมทั้งสิ้น 8 ชั่วโมงต่อคน วิเคราะห์ความแตกต่างของค่าเฉลี่ยความวิตกกังวลทางจิตใจและความวิตกกังวลทางกายก่อนและหลังการนวด (N=12) ทั้ง 5 โปรแกรม โดยการทดสอบค่าที (Paired Samples t-test) สรุปผลทดสอบ ก่อนและหลัง การนวดไทยแต่ละโปรแกรม พบว่า ผลฉับพลันความวิตกกังวลของกลุ่มตัวอย่างผู้สูงอายุทางใจ ไม่มีความแตกต่างกัน ส่วนทางกาย มีความแตกต่างกัน อย่างมีนัยสำคัญทางสถิติ (t-test) ที่ระดับ .05 ส่วนผลการวิเคราะห์ความแตกต่างของค่าเฉลี่ยความวิตกกังวลทางจิตใจและความวิตกกังวลทางกายก่อนและหลัง (N=12) ระหว่างโปรแกรมนวดไทย 5 โปรแกรม โดยวิเคราะห์ความแปรปรวนแบบทางเดียวชนิดวัดซ้ำ (One-way ANOVA with Repeated Measures) สรุปผลการวิจัยที่สำคัญ พบว่า 1.ผลฉับพลันความวิตกกังวลทางจิตใจและทางกาย ก่อนการนวด ระหว่างการนวดไทย 5 โปรแกรม ของผู้สูงอายุ ไม่มีความแตกต่างกันอย่างมีนัยสำคัญทางสถิติ ที่ระดับ .05 2.ผลฉับพลันความวิตกกังวลทางจิตใจและทางกาย หลังการนวด ระหว่างการนวดไทย 5 โปรแกรม ของผู้สูงอายุ มีความแตกต่างกันอย่างมีนัยสำคัญทางสถิติ ที่ระดับ .05 สำหรับผลสรุปหลังการนวดไทย 5 โปรแกรม พบว่า โปรแกรมนวดไทยราชสำนัก 1 ชั่วโมง โปรแกรมนวดไทยเชลยศักดิ์ 2 ชั่วโมง โปรแกรมนวดไทยเชลยศักดิ์ 1 ชั่วโมง และที่น่าสนใจคือ โปรแกรมนวดแบบผสมผสาน 2 ชั่วโมง ทั้ง 4 โปรแกรมนี้ ส่งผลต่อความวิตกกังวลทางจิตใจและทางกายของผู้สูงอายุลดลงชัดเจนและเป็นการนวดที่เหมาะกับผู้สูงอายุทั้งท่านวดและเวลา ส่วนโปรแกรมนวดไทย ราชสำนัก 2 ชั่วโมง ส่งผลต่อความวิตกกังวลทางจิตใจและทางกายของผู้สูงอายุลดลงไม่ชัดเจนนักและเป็นการนวดที่หนักและนานเกินไป ไม่เหมาะกับผู้สูงอายุ
DOI: 10.14457/cu.the.2010.1590
title: การพัฒนาระบบการบริหารคุณภาพภายในสำหรับสถานศึกษาขั้นพื้นฐานโดยใช้เกณฑ์คุณภาพการศึกษาเพื่อการดำเนินการที่เป็นเลิศของบัลดริจเป็นฐาน

description: การวิจัยครั้งนี้มีวัตถุประสงค์1) เพื่อการศึกษาสภาพปัจจุบันของการบริหารคุณภาพภายในสถานศึกษาขั้นพื้นฐานโดยเทียบเคียงกับข้อกำหนดของเกณฑ์คุณภาพการศึกษาเพื่อการดำเนินการที่เป็นเลิศของบัลดริจ 2) เพื่อพัฒนาระบบการบริหารคุณภาพภายในสถานศึกษาขั้นพื้นฐานโดยใช้เกณฑ์คุณภาพการศึกษาเพื่อการดำเนินการที่เป็นเลิศของบัลดริจเป็นฐาน โดยมีขั้นดำเนินการวิจัย 5 ขั้นตอน คือ1) การกำหนดกรอบแนวคิดในการวิจัย 2) การวิเคราะห์ระบบ 3) การออกแบบระบบ 4) การตรวจสอบระบบ 5) การประเมินระบบ เก็บรวบรวมข้อมูลโดยการวิเคราะห์เอกสาร การสอบถามความคิดเห็น การสัมภาษณ์ และการประชุมสนทนากลุ่ม วิเคราะห์ข้อมูลโดยการใช้สถิติบรรยาย ผลการวิจัยสรุปได้ว่า 1. สภาพปัจจุบันของการบริหารคุณภาพภายในสถานศึกษาขั้นพื้นฐาน ระดับมัธยมศึกษา ในโครงการโรงเรียนมาตรฐานสากล เมื่อเทียบเคียงกับข้อกำหนดของเกณฑ์คุณภาพการศึกษาเพื่อการดำเนินการที่เป็นเลิศของบัลดริจ มีระดับการปฏิบัติตามองค์ประกอบคุณภาพรายองค์ประกอบ อยู่ในระดับมากในทุกองค์ประกอบเรียงลำดับดังนี้ 1) การนำองค์กร (ค่าเฉลี่ย = 4.30) 2) การวางแผนเชิงกลยุทธ์ (ค่าเฉลี่ย = 4.27) 3) การมุ่งเน้นผู้เรียนและผู้มีส่วนได้ส่วนเสีย (ค่าเฉลี่ย = 4.15) 4) การจัดการกระบวนการ (ค่าเฉลี่ย = 4.09) 5) การมุ่งเน้นครูและบุคลากร(ค่าเฉลี่ย = 4.08) 6) การวัด การวิเคราะห์ และการจัดการความรู้ (ค่าเฉลี่ย = 4.07) 7) ผลลัพธ์ (ค่าเฉลี่ย = 3.98) 2. ระบบการบริหารคุณภาพภายในสำหรับสถานศึกษาขั้นพื้นฐานโดยใช้เกณฑ์คุณภาพการศึกษาเพื่อการดำเนินการที่เป็นเลิศของบัลดริจเป็นฐาน ที่พัฒนาขึ้นคือ “ระบบการบริหารคุณภาพเพื่อความเป็นเลิศของสถานศึกษาขั้นพื้นฐาน” มีสาระสำคัญ 8 ประการ 1) หลักการของระบบการบริหารคุณภาพ 2) แนวคิด และค่านิยมหลักของระบบการบริหารคุณภาพ 3) วัตถุประสงค์ของระบบการบริหารคุณภาพ 4) โครงสร้างการบริหารระบบการบริหารคุณภาพ 5) เกณฑ์คุณภาพของระบบการบริหารคุณภาพ 6) แนวทางการดำเนินงานของระบบการบริหารคุณภาพ 7) การให้คะแนนของระบบการบริหารคุณภาพ 8) การประเมินและการจัดทำรายงานประเมินตนเอง จากผลการวิจัยที่พบว่า ระบบการบริหารคุณภาพนี้ครอบคลุมระบบการประกันคุณภาพภายในของสถานศึกษาขั้นพื้นฐาน และยังมีเกณฑ์คุณภาพที่สูงกว่าโดยมุ่งเน้นสู่ความเป็นเลิศระดับมาตรฐานสากล ดังนั้นสำนักงานคณะกรรมการการศึกษาขั้นพื้นฐานจึงควรจัดนำร่องใช้ระบบการบริหารคุณภาพนี้กับสถานศึกษาที่มีระดับผลการประเมินคุณภาพภายนอกจากสำนักงานรับรองมาตรฐานและประเมินคุณภาพการศึกษา (สมศ.) อยู่ในระดับดีเพื่อยกระดับคุณภาพสู่มาตรฐานสากล
DOI: 10.14457/cu.the.2010.1591
title: การผลิตและลักษณะสมบัติโมโนโคลนอลแอนติบอดีต่ออัลบูมินจากซีรัมคน

description: ปริมาณอัลบูมินในปัสสาวะที่เพิ่มขึ้นในระยะที่เรียกว่า ไมโครอัลบูมินนูเรีย สามารถใช้ในการบ่งชี้การเป็นโรคไตจากเบาหวานได้เร็วที่สุด ดังนั้นการตรวจวัดระดับอัลบูมินในปัสสาวะจึงมีความสำคัญต่อการวินิจฉัยทางคลินิก ในงานวิจัยนี้ ได้ผลิตและศึกษาลักษณะสมบัติของโมโนโคลนอลแอนติบอดีที่จำเพาะต่ออัลบูมินจากซีรัมคน ในการทดลองได้นำเซลล์ม้ามของหนูทดลอง สายพันธุ์ BALB/c ที่ผ่านการกระตุ้นระบบภูมิคุ้มกัน ด้วยอัลบูมินจากซีรัมคนที่บริสุทธิ์ มาหลอมรวมกับเซลล์ไมอีโลมาสายพันธุ์ SP2/0 จากนั้นนำเซลล์ไฮบริโดมาที่ผลิตได้ มาทำให้เป็นเซลล์เดี่ยวด้วยวิธี limiting dilution จนได้โมโนโคลนที่สร้างแอนติบอดีที่มีความจำเพาะต่ออัลบูมิน ทำการเลือกโมโนโคลนอลแอนติบอดีโคลน 4/B11/G3/H11/G11 ซึ่งมีค่า IC₅₀ จากการทดสอบด้วยวิธี Indirect competitive ELISA เท่ากับ 0.30 µg/ml มาทดสอบความสามารถของแอนติบอดีในการ ตรวจวิเคราะห์ปริมาณไมโครอัลบูมินในสิ่งตัวอย่างด้วยวิธี indirect competitive ELISA พบว่าผลที่ได้มีความสัมพันธ์กับวิธี Immunonephelometry ซึ่งเป็นวิธีที่ใช้กันทั่วไปในห้องปฏิบัติการทางการแพทย์ (r² = 0.971, n = 7) โดยมีช่วงของการวัดที่ 0.7-40 µg/ml และค่าต่ำสุดที่ตรวจวัดได้ คือ 0.057 µg/ml และจากการทดสอบความแปรปรวนของการวิเคราะห์ทั้งแบบ intra-assay variation และ inter-assay variation พบว่า มีค่าสัมประสิทธิ์ของความแปรปรวนอยู่ในช่วง 3.02-4.23% และ 15.02-16.79% ตามลำดับ จึงสรุปได้ว่า โมโนโคลนอลแอนติบอดีที่ผลิตไดในครั้งนี้ มีศักยภาพที่จะนำไปพัฒนาเป็นชุดตรวจวิเคราะห์ปริมาณไมโครอัลบูมินในปัสสาวะต่อไปในอนาคตได้
DOI: 10.14457/cu.the.2010.1592
title: การผลิตไขมันจากยีสต์โดยใช้น้ำเชื่อมเหลือทิ้ง

description: การศึกษาการผลิตไขมันจากน้ำเชื่อมเหลือทิ้งของกระบวนการเชื่อมผลไม้ด้วยสายพันธุ์ยีสต์ คือ Rhodotorula glutinis, Rhodosporidium toruloides และ Rhodotorula graminis ในการเปรียบเทียบประสิทธิภาพในการผลิตไขมัน เมื่อทำการศึกษาในอาหารเลี้ยงเชื้อที่ประกอบด้วยความเข้มข้นต่างๆของน้ำตาลรีดิวซ์ โดยปราศจากการเติมสารอาหาร พบว่า เชื้อยีสต์ R. glutinis มีความสามารถสูงที่สุดในการใช้น้ำเชื่อมเหลือทิ้งเป็นวัตถุดิบ โดยทำการศึกษาถึงอิทธิผลของค่าความเป็นกรดเบส อุณหภูมิ ความเข้มข้นของไนโตรเจน ความเข้มข้นของฟอสฟอรัส ต่อการผลิตไขมันของ R. glutinis ผลได้การผลิตมีค่าเพิ่มขึ้นเมื่อทำการปรับองค์ประกอบอาหารเลี้ยงเชื้อและสภาวะการผลิตให้เหมาะสม การผลิตไขมันสูงสุดได้จากถังปฏิกรณ์ขนาด 3 ลิตร ที่ค่าความเป็นกรดเบส 4.0 อุณหภูมิ 28 องศาเซลเซียส ระยะเวลาเลี้ยงเชื้อ 120 ชั่วโมง ที่ความเข้มข้นน้ำตาลรีดิวซ์ 100 กรัมต่อลิตร ความเข้มข้นแอมโมเนียมฟอสเฟต 40 กรัมต่อลิตร และความเข้มข้นโปตัสเซียมไดไฮโดรเจนฟอสเฟต 10 กรัมต่อลิตร ปริมาณไขมันสูงสุดเท่ากับ 17.390 กรัมต่อลิตร เปอร์เซ็นต์การเปลี่ยนเป็นผลิตภัณฑ์ (Yp/s) มีค่าเท่ากับ 17.39 อัตราการเจริญเติบโตจำเพาะและอัตราการผลิตไขมันจำเพาะสูงสุดมีค่าเท่ากับ 0.046 ต่อชั่วโมงและ 0.013 กรัมต่อกรัม-ชั่วโมง เมื่อทำการศึกษาองค์ประกอบของไขมันที่มีกรดไขมัน 8- 24 คาร์บอนอะตอม พบว่า กรดไขมันส่วนใหญ่ คือกรดโอเลอิค กรดปาลมิติกและกรดลิโนเลอิค ซึ่งจัดเป็นส่วน 80 เปอร์เซ็นต์ของกรดไขมันทั้งหมด
DOI: 10.14457/cu.the.2010.1593
title: การใช้ของเสียประเภทแก้ว และซิลิกา-อะลูมินาที่ใช้แล้ว ทดแทนแร่เฟลด์สปาร์ในกระเบื้องเซรามิกแบบไม่เคลือบ

description: งานวิจัยนี้ศึกษาการปรับอัตราส่วนผสมวัตถุดิบที่ใช้ในการผลิตกระเบื้องเซรามิกด้วยเศษแก้วสีเขียวและซิลิกา-อะลูมินาที่ใช้แล้วเพื่อทดแทนแร่เฟลด์สปาร์จากการหาองค์ประกอบทางเคมีที่เหมาะสมในการผลิตกระเบื้องเซรามิกโดยมีอัตราส่วนผสมวัตถุดิบในการผลิตกระเบื้องเซรามิก คือ ดินดำต่อเศษแก้วสีเขียวและซิลิกา-อะลูมินาที่ใช้แล้ว 8 ต่อ 5 คิดเป็นร้อยละ 60 ของส่วนผสมทั้งหมด รวมกับทรายแก้วอบแห้งร้อยละ 40 ผสมด้วยหม้อบดขึ้นรูปเป็นแผ่นกระเบื้องขนาด 4x4 ตารางนิ้ว ด้วยความดันการอัดขึ้นรูป 100 บาร์ เผาที่อุณหภูมิ 1250, 1200, 1150 และ 1100 องศาเซลเซียส นำตัวอย่างมาทดสอบคุณภาพทางกายภาพพบว่าทุกอัตราส่วนการทดแทนผ่านการเผาที่อุณหภูมิ 1150 องศาเซลเซียสขึ้นไปผ่านมาตรฐานอุตสาหกรรมกระเบื้องปูพื้น (มอก.37-2529) และกระเบื้องบุผนัง(มอก.614-2529) โดยอัตราส่วนการทดแทนและอุณหภูมิที่เหมาะสมในเชิงวิศวกรรมและเชิงเศรษฐศาสตร์เพื่อช่วยประหยัดพลังงานในกระบวนการผลิตคืออัตราส่วนการทดแทนแร่เฟลด์สปาร์ด้วยเศษแก้วสีเขียวและซิลิกา-อะลูมินาที่ใช้แล้วเป็นร้อยละ 35:65 ผลการทดลองพบว่าตัวอย่างที่ผ่านการเผาที่อุณหภูมิ 1150 องศาเซลเซียสให้ค่ากำลังรับแรงดัดเท่ากับ 28.76 เมกกะปาสคาล ค่าการหดตัวร้อยละ 12.41 ค่าการดูดซึมน้ำร้อยละ 3.62 และ ผลการวิเคราะห์เฟสด้วยวิธีเอ็กซเรย์ดิฟแฟรกชั่น (XRD) พบเฟสมัลไลท์ และการพิจารณาภาพขยายของเนื้อกระเบื้องพบการเกิดผลึกรูปเข็มของมัลไลท์ ซึ่งช่วยทำให้เกิดความแข็งแรงในกระเบื้องได้ จากการประมาณค่าใช้จ่ายเบื้องต้นของวัตถุดิบและพลังงานที่ใช้ในกระบวนการผลิตกระเบื้องที่ใช้อัตราส่วนการทดแทนมีค่าใช้จ่ายเท่ากับ 5.66 บาทต่อแผ่นเมื่อเปรียบเทียบกับอัตราส่วนที่ไม่ใช้การทดแทนมีค่าใช้จ่ายเท่ากับ 5.75 บาทต่อแผ่น ซึ่งพบว่าการนำของเสียที่เป็นเศษแก้วสีเขียวและซิลิกา-อะลูมินาที่ใช้แล้วมาทดแทนแร่เฟลด์สปาร์สามารถลดต้นทุนในการผลิตลงได้ 0.1 บาทต่อแผ่น
DOI: 10.14457/cu.the.2010.1594
title: การกำจัดโลหะหนักโดยใช้ซีโอไลต์สังเคราะห์จากซิลิกา-อะลูมินาที่ใช้แล้ว

description: งานวิจัยนี้มีวัตถุประสงค์เพื่อศึกษาความสามารถในการกำจัดสังกะสี ตะกั่วและทองแดงในน้ำเสียสังเคราะห์โดยใช้กากโซดาไลต์และซีโอไลต์เอสังเคราะห์จากซิลิกา-อะลูมินาที่ใช้แล้ว ทำการทดลองแบบทีละเท โดยศึกษาปัจจัยต่างๆ ที่จะมีผลต่อการดูดซับโลหะหนัก ได้แก่ ความเข้มข้นของสารละลายโลหะหนัก ค่าพีเอช และระยะเวลาสัมผัส ผลการทดลองพบว่าความเข้มข้นที่เหมาะสมในการกำจัดสังกะสี ตะกั่ว และทองแดงด้วยกากโซดาไลต์และซีโอไลต์เอเท่ากับ 30, 30 และ 10 มิลลิกรัมต่อลิตร ตามลำดับ พีเอชที่เหมาะสมในการกำจัดสังกะสี ตะกั่ว และทองแดงด้วยกากโซดาไลต์และซีโอไลต์เอเท่ากับ 5, 4 และ 5 ตามลำดับ และระยะเวลาสัมผัสในการกำจัดสังกะสี ตะกั่ว และทองแดงสำหรับกากโซดาไลต์ เท่ากับ 60 นาที ส่วนซีโอไลต์เอ ระยะเวลาสัมผัสเท่ากับ 30 นาที ซึ่งกากโซดาไลต์สามารถกำจัดสังกะสี ตะกั่ว และทองแดงได้มากกว่าซีโอไลต์เอ โดยปริมาณสังกะสี ตะกั่ว และทองแดงที่ถูกกำจัดมีค่าเท่ากับ 306.12, 223.88 และ 58.48 มิลลิกรัมต่อกรัม และพบว่าในการกำจัดสังกะสี และทองแดง ด้วยกากโซดาไลต์และซีโอไลต์เอสอดคล้องกับไอโซเทอมการดูดซับแบบแลงเมียร์ ส่วนผลการทดลองแบบคอลัมน์ พบว่าความสามารถในการกำจัดสังกะสี ตะกั่วและทองแดง ของกากโซดาไลต์มีค่าใกล้เคียงกับซีโอไลต์เอ โดยกากโซดาไลต์หนึ่งกรัมสามารถกำจัดสังกะสี ตะกั่ว และทองแดงได้เท่ากับ 351, 310.5 และ 351 มิลลิกรัม ตามลำดับ และพบว่าซีโอไลต์เอหนึ่งกรัม สามารถกำจัดสังกะสี ตะกั่ว และทองแดง ได้เท่ากับ 310.5, 324 และ 310.5 มิลลิกรัม ตามลำดับ
DOI: 10.14457/cu.the.2010.1595
title: การบำบัดเชิงชีวภาพของปิโตรเลียมไฮโดรคาร์บอนที่ปนเปื้อนในน้ำทะเลชายฝั่งโดยแบคทีเรียตรึงบนโฟมพอลิยูริเธน

description: ปิโตรเลียมไฮโดรคาร์บอนเป็นสารก่อมลพิษที่สำคัญในเขตชายฝั่งทะเล ซึ่งเกิดจากการรั่วไหลของน้ำมันชนิดต่างๆ เช่น น้ำมันดิบ และน้ำมันเตา หรือจากการปล่อยน้ำขังใต้ท้องเรือที่ปนเปื้อนน้ำมันหล่อลื่นลงสู่ทะเล จึงจำเป็นต้องมีผลิตภัณฑ์ขจัดคราบน้ำมันทางชีวภาพสำหรับใช้ลดปริมาณน้ำมันในพื้นที่ งานวิจัยนี้มีวัตถุประสงค์เพื่อพัฒนาวิธีทางชีวภาพสำหรับบำบัดคราบน้ำมันที่ปนเปื้อนในน้ำทะเล โดยได้ผลิตหัวเชื้อแบคทีเรียพร้อมใช้จากการตรึงจุลินทรีย์ที่มีประสิทธิภาพสูงในการย่อยสลายน้ำมัน โดยเฉพาะน้ำมันหล่อลื่นเครื่องยนต์เรือประมง ในขั้นแรกได้คัดแยกแบคทีเรียและยีสต์จำนวน 10 ไอโซเลท จากเขตชายฝั่งทะเลภาคตะวันออก โดยใช้เทคนิคการเพิ่มจำนวนเชื้อในอาหารที่เติมน้ำมันดิบ และศึกษาประสิทธิภาพการย่อยน้ำมันหล่อลื่นชนิดต่างๆ แม้ว่าจุลินทรีย์ทุกสายพันธุ์เจริญโดยใช้น้ำมันดิบได้ แต่มีเพียงบางเชื้อที่สามารถย่อยน้ำมันหล่อลื่นได้ดี ซึ่ง Gordonia sp. JC11 มีประสิทธิภาพสูงสุดในการย่อยน้ำมันหล่อลื่นทั้งชนิดที่ใช้งานแล้ว และชนิดที่ยังไม่ได้ใช้งาน นอกจากนี้เชื้อ JC11 สามารถเพิ่มจำนวนได้ดีเมื่อใช้เททระเดกเคนและฟีแนนทรีนเป็นแหล่งคาร์บอน มีสมบัติความไม่ชอบน้ำของเยื่อหุ้มเซลล์สูง (~80%) และทำให้น้ำมันแตกตัวเป็นอิมัลชันได้ดี (ส่วนตะกอนเซลล์มีค่า E24 ~ 32%) ซึ่งช่วยเพิ่มประสิทธิภาพการย่อยน้ำมันและการเกาะติดของเซลล์บนวัสดุตรึง การผลิตหัวเชื้อพร้อมใช้ทำโดยตรึงเซลล์ของเชื้อ JC11 บนโฟมพอลิยูรีเธน (PUF) แล้วนำไปทดสอบประสิทธิภาพการย่อยคราบน้ำมันปนเปื้อนในน้ำขังใต้ท้องเรือทั้งในระดับห้องปฏิบัติการและในพื้นที่จริง การทดสอบในระบบจำลองที่ไม่เติมสารอาหารพบว่าเซลล์ตรึงมีประสิทธิภาพดีกว่าเชื้อประจำถิ่นในน้ำขังใต้ท้องเรือ โดยประมาณ 48 และ 12% ของน้ำมันหล่อลื่นใช้แล้วจากเครื่องยนต์เรือประมงที่เข้มข้นเริ่มต้น 1,000 มก./ล. ถูกย่อยสลายโดย JC11 และเชื้อประจำถิ่น ตามลำดับ ต่อมานำหัวเชื้อแบคทีเรียพร้อมใช้ชนิดนี้ไปใช้งานในห้องเครื่องยนต์ของเรือประมงขนาดเล็ก บริเวณท่าเรือประมงสิงห์อำนวย จ. จันทบุรี โดยใช้ระยะเวลาทดสอบ 168 ชั่วโมง ทั้งนี้เรือประมงที่ใช้เป็นกรณีศึกษานี้มีการเติมน้ำมันหล่อลื่นและน้ำมันดีเซลเพิ่มเกือบทุกวัน พบว่าปริมาณน้ำมันที่ถูกดูดซับอยู่บน PUF ที่ไม่ตรึงเซลล์ มีค่าสูงสุดเท่ากับ 25,967 มก. น้ำมัน/กรัม PUF ในชั่วโมงที่ 24 ในขณะเดียวกันปริมาณน้ำมันบนชิ้นโฟมของเซลล์ตรึง (108 MPN/กรัม PUF) มีค่าเพียง 15,127 มก. น้ำมัน/กรัม PUF ปริมาณน้ำมันที่มีค่าต่ำกว่านี้แสดงถึงการย่อยสลายน้ำมันโดยเชื้อ JC11 อย่างไรก็ตามภายหลัง 96 ชั่วโมง ปริมาณน้ำมันบนชิ้นโฟมของเซลล์ตรึงมีค่าไม่แตกต่างจากชุดควบคุม PUF ซึ่งเกิดจากการลดจำนวนของ Gordonia sp. JC11 บนโฟม สอดคล้องกับผลการวิเคราะห์ด้วย SEM และ PCR-DGGE ที่พบว่า JC11 เป็นประชากรเด่นบน PUF เฉพาะในช่วงเวลา 96 ชั่วโมงแรก ดังนั้นสามารถนำ Gordonia sp. JC11 ที่ตรึงบนโฟมพอลิยูรีเธนไปย่อยคราบน้ำมันที่ปนเปื้อนในน้ำทะเลได้ แต่ควรเปลี่ยนหัวเชื้อแบคทีเรียดังกล่าวทุกๆ 96 ชั่วโมง เพื่อให้สามารถบำบัดคราบน้ำมันได้อย่างต่อเนื่อง
DOI: 10.25919/5d9b0be559132
title: Parkes observations for project P895 semester 2018APRS_06

description: Since the year 2005, the Parkes Pulsar Timing Array (PPTA) project has been placing ever more stringent constraints on the amplitude of a gravitational wave background signal. Such upper bounds on the amplitude of the gravitational wave signal are currently dominated by a single pulsar: PSR J1909-3744. The upper bound with this pulsar alone already cuts into the range of tenable theoretical models. Further reducing the amplitude bound (by continued regular observations of this pulsar) will significantly narrow that range. The first evidence of gravitational waves in the pulsar data are likely to be observed in the timing for PSR J1909-3744, but with only a single pulsar we will not be able to make an unambiguous detection. However, knowledge of the likely signal strength (derived from this pulsar) will help to optimise the observing strategy for the detection of the gravitational wave signals with existing or future pulsar timing arrays.
DOI: 10.14457/cu.the.2010.1596
title: การโคลนยีน soluble receptor for advanced glycation end products (sRAGE) และการศึกษาผลกระทบของการแสดงออกของยีนที่มีต่อเซลล์มะเร็งตับ

description: Receptor for advanced glycation end products ( RAGE) เป็นโมเลกุลที่อยู่ที่ผิวเซลล์สามารถจับกับ ligands ได้หลายชนิด การแสดงออกเพิ่มขึ้นของ RAGE เกี่ยวข้องกับการเกิดพยาธิสภาพหลายอย่าง เช่น โรคหลอดเลือดหัวใจ โรคเบาหวาน และโรคมะเร็ง การส่งสัญญาณของ RAGE เข้าสู่เซลล์มีผลต่อการเปลี่ยนแปลงไปของเซลล์มะเร็งในหลายรูปแบบ เช่น mRNA ของ RAGE นั้นเกิด alternative splicing ทำให้มี mRNA RAGE หลากหลายรูปแบบซึ่ง มีรูปแบบหนึ่งที่มีชื่อว่า soluble RAGE คาดว่าสามารถแย่งจับ ligand และลดกลไกการเกิดมะเร็งได้ เราสนใจจะแยก RAGEv1 ด้วย RT-PCR และโอนถ่ายยีน RAGEv1 เข้าไปยัง HepG2 เพื่อตรวจวัดการแสดงออกของ NF-kB และ TNF-alpha ผลที่ได้คือเซลล์มะเร็ง HepG2 มีค่าเฉลี่ยของการแสดงออกของ NF-kB และ TNF-alpha ลดลงอย่างมีนัยสำคัญเมื่อเทียบกับกลุ่มเซลล์ที่ไม่ได้ถ่ายโอนยีน RAGEv1 เข้าไป เมื่อถ่ายโอนยีน RAGEv1 4 ความเข้มข้น พบว่าที่ความเข้มข้นที่ 8 µg/mL แสดงผลการยับยั้งการแสดงออกของ NF-kB และ TNF-alpha อย่างมีนัยสำคัญ
DOI: 10.14457/cu.the.2010.1597
title: การแพร่กระจายอุดมการณ์ทางการเมืองของกลุ่มพันธมิตรประชาชนเพื่อประชาธิปไตยผ่านสถานีโทรทัศน์ผ่านดาวเทียม ASTV : กรณีศึกษาการชุมนุมวันที่ 25 พฤษภาคม-3 ธันวาคม 2551

description: การศึกษานี้มีวัตถุประสงค์เพื่อจะทราบว่ากลุ่มพันธมิตรประชาชนเพื่อประชาธิปไตยส่งอุดมการณ์ทางการเมืองผ่านสื่อสถานีโทรทัศน์ผ่านดาวเทียม ASTV อย่างไร จึงสามารถยึดโยงมวลชนกลุ่มพันธมิตรประชาชนเพื่อประชาธิปไตยให้เข้าร่วมชุมนุมและทำกิจกรรมทางการเมืองได้ยาวนานและเข้มแข็ง โดยเฉพาะในช่วงที่มีการชุมนุมตั้งแต่วันที่ 25 พฤษภาคมถึงวันที่ 3 ธันวาคม 2551 ซึ่งช่วงเวลาดังกล่าวมีการใช้สื่อ ASTV เป็นเครื่องมืออย่างเข้มข้น โดยใช้กรอบแนวคิดทฤษดีการทำสงครามแย่งชิงพื้นที่ทางความคิดของประชาชน (War of Position) หรือการทำสงครามทางอุดมการณ์ ผู้ศึกษาก็พบว่า ASTV มีบทบาทสำคัญในการให้พื้นที่กับอุดมการณ์ของกลุ่มพันธมิตรฯให้ดำรงอยู่ ชอบธรรม และเข้าสู่จิตสำนึก (Conscious) ของมวลชน อาจกล่าวได้ว่าASTVเป็นกลไกให้เกิดการหลอมรวม (Combination) และสร้างฉันทานุมัติ (Consent) อันเป็นกระบวนการที่กรัมชี่เรียกว่า "สงครามทางความคิด (War of position)" ในการทำให้มวลชนการเห็นพ้องจนกลายเป็นอุดมการณ์ร่วม และยินยอมที่จะปฏิบัติตาม (Consent) ความต้องการของกลุ่มพันธมิตรฯที่เป็นผู้ถ่ายทอดอุดมการณ์โดยเห็นได้จากความสอดคล้องต้องกันของช่วงกิจกรรมทางการเมืองซึ่งก็สอดรับกับความนิยมจากผู้รับชมทางหน้าจอของ ASTV ที่จะมีสูงขึ้นเช่นกันเมื่อมีกิจกรรมทางการเมืองของกลุ่มพันธมิตรฯ อาจกล่าวได้ว่าความนิยมของผู้รับชม ASTV ขึ้นอยู่กับความเข้มข้นทางการเมืองของกลุ่มพันธมิตรฯ การครองความเป็นเจ้าโดยการยึดพื้นที่ทางความคิดได้นั้น ผู้ศึกษาพบว่า อุดมการณ์หรือแนวคิดต่างๆที่ส่งผ่านทางASTV นั้น มีผลต่อการปรับเปลี่ยนทัศนคติทางการเมืองและพฤติกรมโดยผู้เข้าร่วมชุมนุมซึ่งเป็นกลุ่มตัวอย่างส่วนใหญ่ เมื่อได้รับข้อมูลข่าวสารจาก ASTV แล้ว จากที่ไม่เคยไปชุมนุมเลยแต่เป็นพันธมิตรหน้าจอ กลับมีพฤติกรรมที่เปลี่ยนแปลงไป คือหากไม่ไปร่วมชุมนุมก็แสดงออกด้วยสัญญาลักษณ์ต่างๆ เพื่อให้รู้สึกเป็นพวกเดียวกัน อีกทั้ง ผู้เข้าร่วมชุมนุมส่วนใหญ่ยังมีการบริจาคเงิน สิ่งของ อาหาร หรือช่วยเหลือด้านกำลังกาย เพื่อสนับสนุนการชุมนุม